  Туспуктэм: Григорий Фомин Наталия Сильвестрова 16-тӥ куарусёнэ Удмуртиын бызьылонъя «Кросс нации» огъяросси нунал радъяськоз. Валтӥсь старт Иж тымет дурын 11 часын кутскоз. Со сярысь элькунысь физкультурая но спортъя министерстволэн пресс-службаез ивортӥз. Бызьылонэ вань мылкыд карисьёслэн пыриськемзы луэ. Пӧртэм арлыдъем муртъёслы таӵе дистанциос ӵектэмын: 500 метр – 2016-тӥ арын но солэсь бергес вордскем пиналъёс; 1 иськем – 2014-тӥ арын но солэсь бергес вордскем пиналъёс; 4 иськем – 2004-тӥ арын но солэсь бергес вордскем нылъёс но пиос но 2003-тӥ арын но солэсь азьвыл вордскем нылкышноос но воргоронъёс; 6 иськем – 2004-тӥ арын но бергес вордскем нылмуртёс; 8 иськем – 2004-тӥ арын но бергес вордскем воргоронъёс, 2003-тӥ арын но солэсь азьвыл вордскем нылкышноос; 12 иськем – 2003-тӥ арын но солэсь азьвыл вордскем воргоронъёс. Ужрадэ пыриськон понна 15-тӥ куарусёнозь чӧлсконпусъя регитраци пыр ортчоно. Озьы ик Госуслуги портал пыр гожтӥськыны луэ. Стартовой номер басьтыны луоз: - 11-15 куарусёнэ Спортъя дасянъя центрын (Базисной урам) 8 час 30 минутысен 17 час 30 минутозь; - 16-тӥ куарусёнэ Иж тымет дурын 9 часысен 11 час 30 минутозь. Котькуд пыриськись паспорт яке вордскем сярысь свидетельство, эм утетъя полис, озьы ик ужрадэ пыриськыны лезён сярысь эмчилэсь справка кутоно. Кросс сярысь пыр-почгес валатэтысь тодыны луоз. Тодэ вайытом, Красногорскын ГТО куронъёсты быдэстонъя площадка усьтӥзы. Тегъёс: Спорт бызьылон Ижкар Удмуртия  